जयपुर। त्रिमूर्ति सर्किल के पास आनंदीलाल पोद्दार मूक-बधिर विद्यालय के हॉस्टल में जगह कम होने से पिछले तीन साल में केवल पांच छात्राओं को प्रवेश मिला, जबकि आवेदन 99 ने किया था। इसी तरह 359 छात्रों में से केवल 17 को हॉस्टल में प्रवेश मिला। ऐसे में एक ओर कई बच्चों को मजबूरन आवाज जैसी संस्थाओं के निजी आवासीय विद्यालयों का रुख करना पड़ रहा है तो कई बच्चों को पढ़ाई छोड़नी पड़ रही है।
पोद्दार विद्यालय राजस्थान का एकमात्र सरकारी संस्थान है जहां मूक-बधिरों की 12वीं कक्षा तक पढ़ाई होती है। बड़ी संख्या में राजधानी से बाहर के लोग अपने मूक-बधिर बच्चों को प्रवेश दिलाने के लिए यहां आवेदन करते हैं। छात्राओं के अभिभावक सरकारी हॉस्टल होने से इसे सुरक्षित मानते हैं, लेकिन हर साल आवेदकों की तुलना में गिने-चुने स्थान ही रिक्त होने से ज्यादातर आवेदकों को प्रवेश नहीं मिल पाता।
छात्राओं के हॉस्टल की क्षमता केवल 80 है। हर साल औसतन 30 छात्राएं प्रवेश के लिए आवेदन करती हैं, जिनमें से एक-दो को ही प्रवेश मिल पाता है। वह भी तब जबकि उनके पास मुख्यमंत्री कार्यालय या मंत्रियों की सिफारिश हो। आठवीं तक पढ़ी कई छात्राएं ऐसी हैं, जो प्रवेश के लिए 4-5 साल से प्रयास कर रही हैं।
हॉस्टल में प्रवेश नहीं मिलने की वजह से या तो वे पढ़ाई छोड़कर घर पर रहने को मजबूर हैं या उनको आवाज जैसी निजी संस्थाओं का रुख करना पड़ता है। इसी तरह छात्रों के हॉस्टल की क्षमता 165 है। हर साल औसतन 125 छात्र आवेदन करते हैं, जिनमें सात-आठ को ही प्रवेश मिल पाता है।
मंत्री ने कहा- अब दो प्रस्ताव, तुरंत कार्रवाई होगी
यशवंत कंवर रणजीत सिंह भंडारी मेमोरियल फाउंडेशन और श्री पुरुषोत्तम सेवा संस्थान ने 13 जुलाई 2011 को सरकार को प्रस्ताव भेजा था। इसमें प्रवेश से वंचित रही 30 छात्राओं के लिए बंक बैड देने और उनका पूरा खर्च उठाने की बात तत्कालीन शिक्षा मंत्री भंवरलाल मेघवाल को बताई गई थी। ट्रस्ट संचालक एसएस भंडारी ने बताया कि हमारे प्रस्ताव पर शिक्षा विभाग ने दो साल बीतने पर भी कुछ नहीं किया। भास्कर ने जब मौजूदा शिक्षा मंत्री ब्रजकिशोर शर्मा से संपर्क किया तो उनका कहना था कि जिस समय प्रस्ताव भिजवाने की बात कह रहे हैं, उस समय मैं शिक्षा मंत्री नहीं था। अगर अब कोई मुझे प्रस्ताव देगा तो त्वरित कार्रवाई की जाएगी।
पोद्दार राजकीय मूक-बधिर स्कूल
तीन साल का एडमिशन रिपोर्ट कार्ड
2010-11 : 127 आवेदक छात्रों में 2 को प्रवेश।
44 आवेदक छात्राओं में 3 को प्रवेश।
2011-12 : 123 आवेदक छात्रों में 8 को प्रवेश।
33 आवेदक छात्राओं में 1 को प्रवेश।
2012-13 : 109 आवेदक छात्रों में 7 को प्रवेश।
22 आवेदक छात्राओं में 1 को प्रवेश।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva